<classify> BODI ya Wakurugenzi ya Benki ya CRDB, imemteua Abdulmajid Nsekela pichani kuwa Mkurugenzi Mtendaji mpya wa benki hiyo, kuchukua nafasi ya Dk Charles Kimei ambaye anastaafu Mei, mwakani kwa mujibu wa sheria.Kwa mujibu wa taarifa iliyotolewa na Mwenyekiti wa Bodi ya benki hiyo, Ally Laay, Nsekela ni mzoefu wa masuala ya benki akitokea Benki ya NMB ambako alikuwa Mkuu wa Idara ya Biashara ya Rejareja tangu mwaka 2015.Laay alisema Nsekela alishawahi kushika nafasi mbalimbali za uongozi ndani na nje ya benki hiyo na amechangia kuleta mageuzi na mapinduzi ya huduma za kibenki, ikiwemo huduma za ATM na huduma za simu benki.Akizungumzia uteuzi huo, Laay alisema Nsekela ni miongoni mwa viongozi wenye upeo mkubwa wa masuala ya benki kwa kuwa alishawahi kufanya kazi katika benki hiyo ya CRDB kuanzia mwaka 1997 hadi alipojiunga na Benki ya NMB mwaka 2008.Mapema Desemba mwaka jana, CRDB ilitoa taarifa ya kuanza rasmi mchakato wa kumpata mrithi wa aliyekuwa Mkurugenzi Mtendaji wa benki hiyo, Dk Kimei ambaye muda wake wa kustaafu umekaribia.Alisema Bodi ya Wakurugenzi ya CRDB iliunda kamati maalumu iliyoratibu mchakato huo ulioanza Januari mwaka huu na kumpata Nsekela, ambaye amepata fursa ya kujifunza na kuelewa shughuli za kiofisi chini ya Dk Kimei, jambo lililorahisisha kazi hiyo ya mabadiliko ya kiutawala.Aidha Bodi hiyo imemshukuru Dk Kimei kwa utendaji wake uliotukuka ndani ya Benki ya CRDB kwa kipindi chote cha miaka 21, aliyoitumikia kwa nafasi hiyo na kuwa mfano wa kiongozi bora wa kuigwa.Kuhusu elimu ya Nsekela, Mwenyekiti Laay alisema kiongozi hiyo ni mbobezi kwenye masuala ya benki kwa miaka 20 sasa, na ana Shahada ya Uzamili ya Uongozi wa Biashara kwenye masuala ya Fedha na Benki Kimataifa MBA-IBF na shahada nyingine mbalimbali kutoka ndani na nje ya nchi.  <topic>: KITAIFA 